《晋鼓吹曲二十二首 其十九 唐尧》
魏晋·傅玄

唐尧咨务成，谦谦德所兴。积渐终光大，履霜致坚冰。

神明道自然，河海犹可凝。舜禹统百揆，元凯以次升。

禅让应天历，睿圣世相承。我皇陟帝位，平衡正准绳。

德化飞四表，祥气见其徵。兴王坐俟旦，亡主恬自矜。

致远由近始，覆篑成山陵。披图按先籍，有其证灵液。

作者简介：傅玄（217~278年），字休奕，北地郡泥阳（今陕西铜川耀州区东南）人，西晋初年的文学家、思想家。 出身于官宦家庭，祖父傅燮，东汉汉阳太守。父亲傅干，魏扶风太守。